CS 314937-T 03/16/2020

www.cdc.gov/COVID19

Kisa pou fè si ou malad avèk

maladi kowonaviris 2019 (COVID-19) 

Si ou malad avèk COVID-19 oswa ou sispèk ou enfekte avèk viris ki lakòz COVID-19 lan, swiv etap yo ki 

anba a pou ede evite maladi a gaye sou moun lakay ou ak nan kominote ou. 

Rete lakay ou eksepte pou al pran swen medikal 

Ou dwe mete limit nan aktivite deyò kay ou, sòf pou jwenn swen 

medikal. Pa ale nan travay, lekòl, ni nan zòn piblik. Evite itilize 

transpò piblik, pataje woulib, oswa taksi.

Separe tèt ou de lòt moun ak bèt nan kay ou

Moun yo: Ou dwe rete nan yon chanm byen spesyal epi lwen lòt 

moun nan kay ou otank posib. Epitou, ou dwe itilize yon twalèt 

apa, si gen disponib.

Bèt yo: Pa okipe bèt kay ni lòt bèt pandan ou malad. Gade nan 

COVID-19 ak Bèt pou jwenn plis enfòmasyon.

Rele davans anvan ou ale kay doktè ou 

Si ou gen yon randevou medikal, rele founisè swen sante a 

epi di li ou gen oswa ou petèt gen COVID-19. Sa ap ede klinik 

founisè swen sante a pran mezi pou evite lòt moun enfekte 

oswa ekspoze.

Mete yon mask nan figi ou

Ou dwe mete yon mask nan figi ou lè ou ozalantou lòt moun 

oswa bèt kay (pa egzanp, pataje yon chanm oswa veyikil), ak 

anvan ou antre nan klinik yon founisè swen sante. Si ou pa 

kapab mete yon mask nan figi ou (pa egzanp, paske li koze 

pwoblèm pou ou respire), lè sa moun k ap viv avèk ou pa dwe 

rete nan menm chanm avèk ou, oswa yo dwe mete yon mask nan 

figi yo si y ap antre nan chanm ou.

Kouvri tous ak etènye ou 

Kouvri nen ou ak bouch ou avèk yon klinèks lè wap touse oswa 

etènye. Jete klinèks ize a nan yon poubèl ki gen doubli; lave men 

ou touswit avèk savon ak dlo pandan 20 segonn omwen oswa 

netwaye men ou avèk yon dezenfektan pou men abaz alkòl ki 

gen 60 a 95% alkòl omwen ki kouvri tout sifas men ou epi fwote 

men ou ansanm jiskaske ou santi yo seche. Ou dwe itilize savon 

ak dlo depreferans si ou wè men ou sal aklè.

Evite pataje atik pèsonèl nan kay 

Ou pa dwe pataje avèk lòt moun oswa bèt nan kay ou asyèt, vè, 

gode, kouvè, sèvyèt, ni atik kabann. Apre ou fin itilize bagay sa 

yo, yo dwe lave byen pwòp avèk savon ak dlo. 

Netwaye men ou souvan

Lave men ou souvan avèk savon ak dlo pandan 20 segonn 

omwen. Si savon ak dlo pa disponib, netwaye men ou avèk yon 

dezenfektan pou men abaz alkòl ki gen 60% alkòl omwen ki 

kouvri tout sifas men ou epi fwote men ou ansanm jiskaske ou 

santi yo seche. Ou dwe itilize savon ak dlo depreferans si ou wè 

men ou sal aklè. Evite manyen zye ou, nen, ak bouch ou avèk 

men ki pa lave.

Netwaye tout sifas “anpil moun manyen” yo chak jou

Sifas anpil moun manyen souvan yo gen ladan kontwa, anlè tab, 

manch pòt, akseswa nan twalèt yo, twalèt, telefòn, klavye, tablèt 

ak tab bò kabann yo. Epitou, netwaye tout sifas ki ka gen sou 

yo san, poupou oswa likid kò. Sèvi ak yon espre oswa ti sèvyèt 

netwayaj pou kay dapre machaswiv ki sou etikèt la. Etikèt yo 

gen machaswiv sou yo pou itilize pwodui netwayaj la yon fason 

efikas ak san danje, ansanm ak prekosyon ou dwe pran lè wap 

mete pwodui a, tankou mete gan epi asire ou gen bon sikilasyon 

lè pandan itilizasyon pwodui a.

Siveye sentòm ou yo

Chèche swen medikal touswit si maladi ou an vin pi grav (pa 

egzanp, ou gen difikilte pou respire). Anvan w al chèche swen, 

rele founisè swen sante ou epi di li ou gen COVID-19, oswa y ap 

fè yon evalyasyon pou ou pou COVID-19. Mete yon mask nan 

figi ou anvan ou antre nan etablisman an. Mezi sa yo ap ede 

klinik founisè swen sante a evite pou lòt moun ki nan klinik la 

oswa ki nan sal datant lan enfekte oswa ekspoze. 

Mande founisè swen sante ou pou li rele depatman sante lokal la 

oswa Eta a. Moun yo te mete nan siveyans aktif oswa nan otosiveyans fasilite dwe respekte machaswiv yo resevwa nan men 

depatman sante lokal yo oswa pwofesyonèl sante nan travay, 

selon ka a. 

Si ou gen yon ijans medikal epi ou dwe rele 911, avèti pèsonèl 

dispatchè a ou gen COVID-19, oswa y ap fè yon evalyasyon pou 

ou pou COVID-19. Si sa posib, mete yon mask nan figi ou anvan 

sèvis medikal dijans yo rive.

Sispann izòlman nan kay

Pasyan ki gen COVID-19 konfime dwe rete anba prekosyon 

izòlman nan kay jiskaske yo estime risk la fèb pou transmisyon 

segondè bay lòt moun. Yo dwe pran desizyon pou sispann 

prekosyon izòlman nan kay yo dapre desizyon sou chak ka apa, 

nan tèt ansanm avèk founisè swen sante yo epi depatman sante 

Eta a ak depatman sante lokal yo.